KOOL โชว์ฟอร์มสวย เทรดวันแรกราคาสูงกว่า IPO เกือบ 100%
KOOL เทรดวันแรกปรับขึ้นเหนือ IPO เกือบเท่าตัว โดย ณ เวลา 10.00 น. ราคาอยู่ที่ 3.56 บ. เพิ่มขึ้น 1.76 บ. หรือ 97.78% โดยปรับตัวขึ้นสูงสุด 3.62 บ. ต่ำสุด 3.48 บ. จากราคาขาย IPO ที่ 1.80 บ. มูลค่าซื้อขายที่ 270.98 ลบ. ด้าน บล.เคเคเทรด มองว่าหุ้น KOOL เป็นหุ้นขนาดเล็กที่มีแนวโน้มเติบโตสูง
23 ก.ย. 2558

ผู้สื่อข่าวรายงานว่า ราคาหุ้นบริษัท มาสเตอร์คูล อินเตอร์เนชั่นแนล จำกัด (มหาชน) หรือ KOOL เปิดเทรดวันแรก ณ เวลา 10.00น. มาที่ 3.56 บาท เพิ่มขึ้น 1.76 บาท หรือ 97.78% โดยปรับตัวขึ้นสูงสุด 3.62 บาท ต่ำสุด 3.48 บาท จากราคาขาย IPO ที่ 1.80 บาท มูลค่าซื้อขายที่ 270.98 ล้านบาท ขณะที่ดัชนีตลาดหุ้นไทยโดยรวมลบ 0.55%
บล.เคเคเทรด ระบุในบทวิเคราะห์ (23 ก.ย.) ว่าหุ้น KOOL ถือเป็นหุ้นขนาดเล็กที่มีแนวโน้มเติบโตสูง ประเมินมูลค่าเหมาะสมในปี 59 ของ KOOL ด้วยวิธีคิดลดกระแสเงินสดอิสระ (DCF) จาก WACC ที่ 9.1% ได้มูลค่าหุ้น 2.20 บาท เทียบเท่า P/E ที่ 20 เท่า ใกล้เคียงค่าเฉลี่ย P/E ของกลุ่มอุตสาหกรรมสินค้าอุปโภคบริโภค/ของใช้ในครัวเรือนและสำนักงาน แต่ต่ำกว่า P/E ของ MAI ที่เฉลี่ย25-30 เท่า และคาดว่าหุ้นให้ผลตอบแทนจากเงินปันผลราว 3 – 4% ในปี 58 – 59 เทียบจากราคา IPO ที่ 1.80 บาท
ด้าน บล.ทรีนีตี้ ระบุในบทวิเคราะห์ (23 ก.ย.) คาดผลการดำเนินงาน KOOL ยังคงเติบโตเฉลี่ยร้อยละ 47 ต่อปีประเมิน ณ สิ้นปี 2558 บริษัทจะมีรายได้รวมราว 648 ล้านบาท และอัตรากำไรขั้นต้นที่ราวร้อยละ 43.4  ซึ่งจะส่งผลให้คาดว่ามีกำไรสุทธิอยู่ที่ 45 ล้านบาท เติบโตร้อยละ 43.4 จากปีก่อน
โดยมีปัจจัยหนุนจากการขยายช่องทางการขายแบบออนไลน์ และจากช่องทางเดิมโดยเฉพาะห้างค้าปลีกสมัยใหม่ ซึ่งบริษัทมีผลิตภัณฑ์ที่เหมาะสมต่อกลุ่มลูกค้าหลากหลาย ซึ่งมีผลให้ประเมินว่าอัตรากำไรขั้นต้นจะดีขึ้นร้อยละ 0.1 จากปีก่อน และคาดกำไรปี 2559 และปี 2560 อยู่ที่ 63 ล้านบาท และ 97 ล้านบาทตามลำดับ คิดเป็นอัตราการเติบโตเฉลี่ย (CAGR) ปี 2558-2560 ราวร้อยละ 47 ต่อปี
ทั้งนี้ได้ให้ราคาเป้าหมายปี 2559 ที่ 2.50 บาท อิง PER 19 เท่า ตามค่าเฉลี่ยอุตสาหกรรมเครื่องใช้ในครัวเรือนและสำนักงานย้อนหลัง 3 ปี นอกจากนี้คาดว่า Dividend Yield จะอยู่ที่ราวร้อยละ 2 ต่อปี ภายใต้สมมติฐาน Payout ratio ที่ร้อยละ 40 ของงบการเงินบริษัท
 
อนึ่ง KOOL เป็นหนึ่งในผู้นำตลาดผลิตภัณฑ์ทำความเย็น ได้แก่ พัดลมไอเย็น พัดลมไอน้ำ และพัด ลมอุตสาหกรรม รายใหญ่ของประเทศ  ภายใต้ตราสินค้า “MASTERKOOL” และ “Cooltop” ซึ่งปัจจุบันบริษัทฯ จัดจำหน่ายสินค้าผ่านตัวแทนจำหน่ายในประเทศมากกว่า 220 ราย ครอบคลุมทุกภูมิภาคทั่วประเทศ และยังส่งสินค้าออกไปจำหน่ายในต่างประเทศมากกว่า 20 ประเทศทั่วโลก โดยบริษัทถือเป็นผู้ผลิตและจำหน่ายพัดลมไอเย็นรายแรกๆ โดยมีฝ่าย R&amp;D ของตัวเองในการพัฒนาผลิตภัณฑ์ และปัจจุบันมียอดขายสูงสุดในโมเดิร์นเทรด